Mėnesio įmokos dydis priklauso nuo kelių veiksnių susijusių su palūkanų norma – vienas iš jų yra kintamoji paskolos palūkanų normos dalis (EURIBOR), kitas – pastovioji (marža). EURIBOR – Europos pinigų rinkos instituto (EMMI) nustatytas indeksas (kursas), kuriuo bankai skolinasi lėšas Europos Sąjungos šalių tarpbankinėje rinkoje. Nuo 2015 metų EURIBOR norma buvo neigiama, tačiau atsižvelgiant į augančią infliaciją, Europos centrinis bankas (ECB) nusprendė kelti bazines palūkanų normas. Kylant EURIBOR normai – atitinkamai auga ir mėnesio įmoka. Įmokos dydis gali būti keičiamas kas 3 arba 6 mėnesius – priklausomai nuo to, kokia kintamųjų palūkanų dalis yra nurodyta jūsų sutartyje.